EELNÕU

Saue linn XX. mai 2025 nr

**Saue Vallavolikogu 28. juuni 2001. aasta otsusega nr 108 kehtestatud Hüüru küla Mäe maaüksuse detailplaneeringu kehtetuks tunnistamine**

Saue vallas Hüüru külas asuva Mäe maaüksuse detailplaneering kehtestati Saue Vallavolikogu 28. juuni 2001. aasta otsusega nr 108. Detailplaneeringu eesmärgiks oli 7,24 ha suuruse Mäe maaüksuse ja hoonestusõiguse seadmise eesmärgil juurdelõikena 4,39 ha suuruse Tallinna-Keila mnt (tänane Paldiski mnt) vahelise ala kruntimine ja planeerimine. Mäe maaüksusele oli ette nähtud kaks väikeelamukrunti, kaks maatulundusmaa krunti, tootmismaa ning nende varustamiseks vajalikud puurkaev ja tuletõrjeveetiik iseseisvate kruntidena. Juurdelõikena kavandatud maaüksusele oli ette nähtud kolm ärimaa krunti.

Mäe katastriüksus (72701:001:0860) asub osaliselt hajaasustuses ja osaliselt tiheasustuses tootmismaa juhtotstarbega alal. Saue valla üldplaneeringu alusel ei ole ette nähtud ehitada hajaasustusse suuri äri- ja tootmishooneid. Mäe maaüksuse detailplaneeringus on tootmishoone ette nähtud hajaasustusega alale, seega on detailplaneering vastuolus kehtiva üldplaneeringuga. Juurdelõikeks kavandatud maa-ala, tänane Kliko katastriüksus (72701:001:0289), kuulub riigi omandisse, planeeringuga kavandatud hoonestusõigust seatud ei ole. Mäe ja Kliko katastriüksuseid läbivad mitmed elektriõhuliinid ning suur osa Mäe katastriüksusest jääb elektriliinide kaitsevöönditesse, loodernuka ulatub maardla ala.

Arvestades asjaolu, et detailplaneering on kehtestatud pea 24 aastat tagasi ja seda ei ole asutud ellu viima, muuhulgas ei ole teostatud maa-ala kruntimist, ning kehtestatud on uus üldplaneering, mistõttu detailplaneering ei vasta enam valla ruumilise planeerimise põhimõtetele, on vallavalitsus seisukohal, et Hüüru küla Mäe maaüksuse detailplaneering tuleb kehtetuks tunnistada.

Planeerimisseaduse (PlanS) § 140 lõikest 3 tulenevalt esitati detailplaneeringu kehtetuks tunnistamise otsuse eelnõu asjakohastele asutustele kooskõlastamiseks ning puudutatud isikutele ja asutustele arvamuse avaldamiseks ajavahemikul 3. aprill kuni 3. mai 2025. Asutusi ja isikuid teavitati, et kui kooskõlastaja või arvamuse andja ei ole 30 päeva jooksul detailplaneeringu kehtetuks tunnistamise otsuse eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse otsuse eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi selle kohta arvamust avaldada

PlanS § 140 lõike 1 punkti 1 kohaselt võib kehtestatud detailplaneeringu või selle osa kehtetuks tunnistada kui detailplaneeringu kehtestamisest on möödunud vähemalt viis aastat ja detailplaneeringut ei ole asutud ellu viima. PlanS § 140 lõike 6 alusel tunnistab detailplaneeringu kehtetuks kohaliku omavalitsuse volikogu.

Võttes aluseks kohaliku omavalitsuse korralduse seaduse § 22 lõike 1 punkti 33, planeerimisseaduse § 140 lõike 1 punkti 1 ning lõike 6, haldusmenetluse seaduse § 64, § 68 lõike 2, Saue Vallavolikogu 25. jaanuari 2018. aasta määruse nr 9 “Planeerimisseaduse ja ehitusseadustiku rakendamine Saue vallas“ § 3 punkti 1, Saue Vallavolikogu

**otsustab:**

1. Tunnistada kehtetuks Saue Vallavolikogu 28. juuni 2001. aasta otsusega nr 108 kehtestatud Hüüru küla Mäe maaüksuse detailplaneering.
2. Saue Vallavalitsuse planeeringute spetsialistil või teda asendaval isikul avaldada käesolev otsus ajalehtedes Postimees ja Saue Valdur, Saue valla veebileheküljel ning Ametlikes Teadaannetes ning saata detailplaneeringu kehtetuks tunnistamise otsuse ärakiri valdkonna eest vastutavale ministrile ja riigi maakatastri pidajale ühe kuu jooksul otsuse tegemise päevast arvates.
3. Otsuse peale võib esitada 30 päeva jooksul arvates otsuse teatavakstegemisest vaide Saue Vallavolikogule haldusmenetluse seaduses sätestatud korras või esitada kaebuse Tallinna Halduskohtule halduskohtumenetluse seadustikus sätestatud tähtaegadel ja korras.
4. Otsus jõustub teatavakstegemisest.

(allkirjastatud digitaalselt)

Harry Pajundi

vallavolikogu esimees